伯勞
作者：于石
朝代：宋

paragraphs: 嗚呼有生初，蠢蠢不知幾。
血氣均有欲，擾擾靡窮已。
伯益烈山澤，庭氏挾弓矢。
驅除或未盡，遺類復紛靡。
豈惟梟鳥惡，亦有伯勞氏。
瑣瑣至微物，凶悖乃如此。
不思天壤間，萬物雖異類。
子之於父母，恩愛均一理。
卵翼哺爾成，胡爲遽忘義。
昔聞烏反哺，羔羊能跪乳。
蜂蟻識君臣，豺狼知父子。
寄語當世人，爲此勿爲彼。